Referat af SVL-bestyrelsesmøde 21/3-22
Tilstede: Lasse Stockholm. Peter Rahbek, Lotte Nielsen, Henrik Rasmussen, Bente Augustinus, Birgit Green, Birgitte Norby, Mette Bendsen, Christina Brandt
Ikke tilstede: Roar B. Nielsen. Afbud fra Peter Høg og Henning Harbo
1) Christina valgt til referent.
2) Velkommen – særligt til de nye i bestyrelsen, Henrik og Lotte.
8) Pkt. 8 på dagsordenen blev rykket frem. Kommunikationschef for Sagnlandet, Tania Lousdal, der er ansvarlig for hjemmesiden, talte med bestyrelsen om udfordringer og muligheder ift. vennernes del af hjemmesiden. 
Websystemet giver ikke mulighed for en udvidelse af menubjælken, der i forvejen er skarpt prioriteret. Derfor er Venneforeningen nødt til at ligge som et underpunkt til fx Kontakt eller Om Sagnlandet. Til gengæld kan vi øge foreningens synlighed ved med jævne mellemrum at komme på forsiden i et kampagnemodul, når der er eller har været større begivenheder i foreningsregi, vi gerne vil promovere. Vi skal bare huske at gøre opmærksom på dette. Tania lovede desuden, at hun ville sørge for flere krydslinks til venneforeningens del af hjemmesiden, når vi har fået opdateret vores side.
Indhold til siden skal vi selv levere. Da siden trænger til en gennemrevidering (ny tekst, opdateret info, nye billeder og en anden prioritering af moduler, knapper og ’produkter’), skal vi have dannet en arbejdsgruppe, der kommer med input. 
2b) Da Tania havde forladt mødet, tog vi en præsentationsrunde, som mundede ud i en snak om frivillighedsarbejde.
3) Årsmødet foregik i god ro og orden. Stemningen var god, fremmødet pænt og kommentarerne interessante og tankevækkende, fx:
- Vi skal huske at trække på de kompetencer, der er blandt medlemmerne. De vil gerne spørges, og de vil gerne gøre nytte.
- Vi skal passe på ikke at agere indforstået. Fortæl, hvorfor vi er her, hvad vi vil, og hvordan man som udefrakommende kan gøre en forskel – også selvom man ikke er historiekyndig eller har håndværkerevner. Alle kan bidrage med noget.
4) Pkt 5 blev rykket frem. Henrik Rasmussen holdt oplæg om foreningsarbejde, som han har en del erfaring med. Overordnet er der tre typer af medlemmer: 
- Dem, der ønsker at støtte økonomisk 
- Dem, der ønsker at gøre noget i en god sags tjeneste
- Dem, der deltager for det sociale fællesskabs skyld
Motivationen for indmeldelse er forskellig. Overordnet ønsker medlemmer at støtte et godt formål, men forventningerne til foreningen er forskellige, alt efter hvilken gruppe man tilhører. 
En bestyrelse skal tegne foreningen udadtil, og det kræver viden om medlemmerne. Kan man løbende indhente data på, hvorfor folk melder sig ind eller ud? 
Fysiske møder er essentielle – særligt efter coronaår, hvor alt er foregået over internettet.
Bestyrelsen skal forhindre tavs viden, lukkethed og indforståethed, for det er medlemsskaren, der holder liv i foreningen. Derfor skal vi orientere os mod, hvem der kan hvad, så alle kompetencer bliver bragt i spil.
Venneforeningen har haft vokseværk over de seneste to år, og man bliver træt af hinanden, hvis man ikke lever op til forventninger og krav. 
Kommentarer til oplægget:
Birgitte understregede, at struktur er frihed for hende som frivillig, og at den høje faglighed og kvalitet blandt Sagnlandets medarbejdere gør, at hun er frivillig her.
Lotte fortalte, at Andelslandsbyen i Holbæk efterhånden primært bliver drevet af frivillige, og at det ikke er ønskværdigt. Vidende og dygtige medarbejdere er meget vigtige – også for frivillige, der så bedre kan understøtte arbejdet.
Lasse fortalte om lande, hvor man laver kontrakter med de frivillige ud fra, hvad den frivillige kan bidrage med, og hvad den frivillige får af stedet, men der er vi vist ikke i DK.
Tak for oplægget, Henrik!
5) Som så er pkt 4 iflg. dagsordenen: Fordelsprogrammet ændres, så det ikke længere er varer produceret i Sagnlandet, medlemmerne kan få rabat på. Det giver underskud. I stedet har Christina sammen med Tania og Veronica fra butikken udpeget 10 varer, som fremover bliver solgt til medlemmer med 20 procents rabat. En QR-kode på infotavle med link til varer + link til Venneforeningens hjemmeside vil blive hængt op i butikken.
Tania har foreslået, at vi laver et årsskrift til udlevering til medlemmer. Det første nummer skal produceres i jubilæumsåret 2024 (60-året for grundlæggelsen af Forsøgscenteret Lejre).
6) Lasse har styr på planlægningen af indsatsdagen 2. april. Jette fra caféen bliver køkkenleder for madholdet. Svar på tilmeldingslink skal gøres mere vedkommende (Lasse kunne godt savne de venlige, personlige svar, Lars Holten altid har givet til tilmeldte via mail). Parkeringspladsen er på dagen muligvis fuld deltagere/marked fra Ledreborg. Sagnlandet finder en løsning.
7) Vi valgte at skyde dette emne til næste møde, men der skal findes en dato for stormødet. 19. maj og 2. juni er i spil.
9) Birgitte efterlyste leer fra Tove Binzers tid.
Birgitte anmodede om 2000 kr. til indkøb af ny lavendelhæk plus krydderurter til landbohusene. Vedtaget.
Mette anmodede om 200 kr. til indkøb af ny elkedel til jernalderen. Vedtaget.
Lasse fortalte om forespørgsel til Roskilde Låseservice vedr. nøgleboks til låsebrik, så laugsformænd kan få adgang med kun denne ene brik, de så ikke skal tage med sig. Peter Rahbek har brik klar til Henning (ligger i hans dueslag).
10) Hvem gør hvad? 
Peter Rahbek og Henrik skal gå en runde og se på naturpleje/invasive arter. Henrik tager kontakt.
Tidligere høslætlaug (da Tove Binzer var formand) indkøbte 10 leer, som landbohusene godt kunne bruge. Hvor er de? Peter Rahbek undersøger sagen og melder tilbage til Birgitte.
Birgit og Mette (og en lille smule Christina) vil gerne være med i en arbejdsgruppe, der skal brainstorme på og opdatere foreningens del af hjemmesiden. Christina efterlyser interesserede i Flyveask.
Lasse taler med Tania om svar på tilmelding til indsatsdag og følger op på, hvad Christina skal melde ud i Flyveask vedrørende parkering på indsatsdagen.
Lasse afstemmer med ’chefklubben’, hvornår der skal holdes stormøde for laugsinteresserede. Det skal meldes ud til laugsformænd + til Christina, så det kan komme i Flyveask.
Vedtægterne skal på næste dagsorden. Det sørger Christina for.
Flyveask ud snarest – Christina.
[bookmark: _GoBack]11) Næste bestyrelsesmøde bliver 25. april kl. 18.00.
